Gensyn med det Tyske Efterår. Arven efter terrorismen.

Interview med Marek Dutschke
Af Mikael Busch

I disse uger er det 30 år siden, Tyskland befandt sig på en demokratisk katastrofekurs. Det begyndte den 5. september 1977, da den tyske arbejdsgiverformand, Hanns Martin Schleyer, blev bortført af en kommando fra RAF’s såkaldte anden generation. Den forlangte, at kernemedlemmerne fra grundlæggergenerationen - Andreas Baader, Gudrun Ensslin og Jan-Carl Raspe - skulle løslades fra deres fængsel og flyves ud af Tyskland til et venligtsindet land. Det hele kulminerede godt 40 dage senere, da det tyske antiterrorkorps GSG9 ved en spektakulær redningsaktion befriede samtlige gidsler fra den flykapring, som skulle lægge yderligere pres på den tyske regering. Mens der blev jublet i hele Forbundsrepublikken, begik topterroristerne kollektivt selvmord i Stammheim fængslet. Dermed var det dog ikke slut med terrorismen i Tyskland. RAF fortsatte sin ’væbnede kamp’ op gennem 1980erne og meddelte sin officielle opløsning så sent som i 1998. Men ikke desto mindre led RAF sit afgørende militære og politiske nederlag i oktober 1977. Det forbundstyske demokrati havde bestået sin vanskeligste prøve.
I anledning af det, man siden har givet betegnelsen Det Tyske Efterår, har jeg interviewet Marek Dutschke, Rudi Dutschkes yngste søn. Som ætling af den markante studenterleder kan Marek Dutschke måske bidrage med nogle interessante aktuelle betragtninger om ’arven efter terrorismen’. Nu er det jo ikke fordi familien Dutschke har noget specielt med terrorisme at gøre. Og dog, en del tyske debattører betragter netop Rudi Dutschke som en slags åndelig ophavsmand til terrorismen i Tyskland. De hævder, at der er en lige linje fra Rudi Dutschkes subversive taler og skrifter til terroristernes ’væbnede kamp’. Men ret beset er der en afgrundsdyb forskel mellem Dutschkes antiautoritære udenomsparlamentariske aktiviteter mod stivnede strukturer i 1960ernes Vestberlin og 1970ernes og 1980ernes kyniske og menneskeforagtende terrorisme. Dutschke selv var aldrig i nærheden af afgrunden. Men folk i hans nære omkreds var. Det mest spektakulære eksempel er vel Ulrike Meinhof, som den 14. maj 1972 tog det fatale spring fra kritisk debattør ud over afgrunden. Konkret hoppede hun ud af vinduet fra Deutsches Zentralinstitut für Soziale Fragen i Miquelstraβe i Berlin-Dahlem, hvor hun angiveligt skulle skrive en bog sammen med den fængslede Andreas Baader. I stedet deltog hun i dennes befrielse, hvorved det, som i begyndelsen blev kaldt Baader-Meinhof-banden og siden Rote Armee Fraktion, var opstået.
For at forstå, hvad der er på spil, ikke bare dengang i Tyskland, men til alle tider, når mennesker - undertiden endda velbegavede og reflekterede - er parat til at tage det ultimative spring, hvorfra der ikke er nogen vej tilbage, vil vi gå en lille omvej. 
”Når der igen og igen er mennesker, der er parat til at skyde, er det måske fordi, der er for få, der blander sig. For få, der forsøger - på fredelig vis - at yde deres bidrag til en mere retfærdig verden.” Nogenlunde sådan faldt ordene for 10 år siden i én af de mange tyske tv-dokumentarudsendelser, der i 1997 markerede 20årsjubilæet for Det Tyske Efterår. Ordene, som er ikke blevet mindre aktuelle i mellemtiden, blev sagt af Carlchristian von Braunmühl. Når man betænker, at dennes egen bror, Gerold von Braunmühl den 10. oktober 1986 blev myrdet af en RAF-kommando, får ordene en særlig vægt. Carlchristian von Braunmühl, der stammer fra en adelsslægt i Schwaben, ved ganske enkelt, hvad han taler om. Han selv og 4 brødre gik i november 1986 så vidt som til at skrive et åbent brev til Vores brors mordere. Hvilket de bestemt ikke fik ros for fra alle sider. 

Senere indledte von Braunmühl tilmed en dialog med Birgit Hogefeld, én af de ledende terrorister fra RAF’s såkaldte 3. generation. Hun sidder stadig i fængsel og Forbundspræsident Horst Köhler har afslået hendes ansøgning om benådning. Hun kan formentlig tidligst løslades i 2011. Men hun er blevet klogere. Hun er ikke længere parat til at skyde. Sammen med Carlchristian von Braunmühl og en række andre bidragydere har hun medvirket til den fascinerende bog Hitlers Enkel - oder Kinder der Demokratie? Die 68er-Generation, die RAF und die Fischer-Debatte (Psychosozial-Verlag 2001). Titlen - „Hitlers børnebørn“ (‚Enkel’) - er en hilsen til og problematisering af Jilian Beckers kendte og dagsordensættende værdikonservative bog om den tyske terrorisme Hitlers Children (1977). En anden tidligere RAF-terrorist, som - under stor mediebevågenhed - også fik afslag på en benådningsansøgning tidligere på året, er Christian Klar fra RAF’s anden generation. Han forspildte sine evt. muligheder eftertrykkeligt, da han ikke entydigt angrede sine mange ugerninger, men tværtimod demonstrerede, at han den dag i dag betjener sig af en RAF-lignende retorik. På tv-billederne lignede den 55årige Christian Klar, der har siddet i fængsel siden 1982, mest af alt en umoden dreng, der stadig godt kunne finde på at skyde.
Uanset hvad man måtte mene om Rudi Dutschkes retorik - hans pen var i hvert fald ikke ligefrem letflydende - så var han, om nogen, et menneske, der blandede sig og - uden at skyde - forsøgte at yde sit bidrag til en mere retfærdig verden. Selvom han vel aldrig rigtigt kom helt ovenpå igen efter attentatet mod ham den 11. april 1968, opnåede han at blive symbolfigur for 68generationen i hele den vestlige verden. Afgørende var nok hans personlige karisma og hans moralske integritet. Livet igennem forstod han sig selv som udogmatisk socialist og kristen. I 1978 sagde han således til teologen Martin Niemöller: ”Jeg er en socialist, der står i den kristelige tradition. Jeg er stolt af denne tradition. Jeg ser kristendommen som et specifikt udtryk for menneskehedens håb og drømme.” Dutschkes dobbelte bogholderi som socialist og kristen kommer til et symbolsk udtryk i den ældste søns dobbeltnavn: Hosea-Che (født 1967), hvis første del henviser til den bibelske profet, mens den anden del hentyder til en ikke helt ukendt argentinsk guerillakæmper. 
Hans yngste søn, Marek, blev født i 1980 i Århus, hvor Rudi Dutschke som bekendt fik mulighed for at arbejde for det nystartede Institut for Idéhistorie. Marek fik dog aldrig lært sin far at kende. Juleaften 1979 døde Rudi Dutschke i sit badekar under et epileptisk anfald. Forinden nåede han at være med til at starte det grønne parti i Tyskland. Det kunne se ud som om Marek Dutschke fortsætter, hvor faderen slap. I hvert fald forsøger han at gøre sig politisk gældende hos Bündnis 90/Die Grünen i Berlin, hvor han nu er bosiddende. Onde tunger har dog beskyldt den unge Dutschke for at slå politisk kapital af sit legendariske efternavn. Til daglig arbejder han for en privat højere læreanstalt, der har til huse i en bygning, der emmer af historie: Hertie School of Governance befinder sig i DDR’s gamle statsrådsbygning, i hvis facade en portal fra det gamle kongeslot er integreret. Således er der i én og samme bygning skabt atmosfærisk forbindelse mellem tidligere tiders absolutisme i forskellige varianter og nutidens globaliserede foretagsomhed. Jeg selv er dog kun virtuelt til stede, da jeg har fået kontakt med Marek Dutschke via hans e-mail-adresse. 
Hvad laver De for tiden?

”Jeg er medarbejder på dekanens kontor på Hertie School of Governance. Hertie School of Governance er en privat almennyttig højere læreanstalt, der tilbyder et toårigt masterprogram for Public Policy på engelsk. Mine arbejdsopgaver er at koordinere bedømmelsesudvalg, akademiske partnerskaber, udarbejde strategipapirer og delvist også at være assistent for den akademiske direktør.”

Hvordan er Deres Forhold til Danmark. Taler De dansk?

”Jeg blev født i Århus i 1980 og som 5årig flyttede jeg til USA. Mit dansk er derfor på niveau med en 5årigs. Mine søskende Polly-Nicole og Hosea-Che har boet næsten hele deres liv i Danmark og derfor er jeg altid mindst en 3-4 gange i løbet af året på besøg i Århus. Jeg har i mellemtiden fået to niecer og tre nevøer, som udelukkende taler dansk, hvorfor jeg må anstrenge mig meget for at kunne kommunikere med dem.”

I John Le Carrées roman, ”Absolutte venner” (2003), lærer hovedfiguren Mundy, en pragmatisk brite, som er ”bedsteborger med hjernen, men socialist med hjertet” sin ’absolutte ven’ at kende i Berlin i 1969,en karismatisk tysker ved navn Sascha. Denne har en næppe tilfældig lighed med Rudi Dutschke:  ”…lille, levende og med mørke øjne…har skrå, spinkle skuldre, som er for smalle i forhold til hans hoved. Han har en sort baskerhue på, som sidder nøjagtig vandret på hans blege pande, og det er ham, der er Sascha.” I Le Carrées optik er Sascha en sand, idealistisk helt, der kæmper imod de umenneskelige systemer. Dengang (ungdomsoprøret) og i dag (krigen i Irak). Har De læst bogen og har De i givet fald en mening om den?

”Jeg læste faktisk bogen for et par år siden, fordi min bror havde fortalt mig, at Le Carrée havde researchet til bogen i Berlin. Efter sigende var han i Berlin den 11. september og hørte netop gamle taler af Rudi Dutschke for at få en følelse af tiden, da flyene fløj ind i World Trade Center. Derfor er det nærliggende at formode, at Sascha er blevet inspireret af Rudi Dutschke. Jeg må dog sige, at jeg ikke kunne se den store lighed. Alt, hvad jeg ved om Rudi giver mig et helt andet billede end Sascha-figuren. Desuden er Rudi Dutschkes senere livsbane - fra den lange vej gennem institutionerne til De Grønne - en helt anden end Saschas, der kom til Stasi og senere blev fuldstændig desillusioneret.” 

Nogle betragter Rudi Dutschke - pga. en tvetydig holdning til vold - som en slags åndelig ophavsmand til terrorismen i Tyskland. Hvad siger De til det?

”Det ser jeg helt anderledes på. Rudi Dutschke er helt sikkert en yderst kontroversiel person i den tyske efterkrigstid, som man kan skændes om. Men når man skændes, bør man kende og begribe den samlede historiske sammenhæng, hvori den personlighed, som skal bedømmes, har levet og virket. Opgøret med den nazistiske fortid, genoprustningen i begge de tyske stater, Berlin-muren, Vietnam-krigen, den kolde krig, befrielseskrige i Sydamerika, generationskonflikten og meget mere prægede den tids mennesker. Siden sin ungdomstid i det landlige Brandenburg forstod Rudi Dutschke sig som antiautoritær og demokratisk socialist. Han var i sine unge år også stærkt påvirket af det kristne ungdomsarbejde. I sin studentertid udviklede han sig til en overbevist marxist, som placerede sig i arbejderbevægelsens næsten glemte liberale traditioner og som klart distancerede sig fra stalinismen.

Den skrivende presses og visse forfatteres forsøg på - her på det seneste - at beskrive Rudi Dutschkes forhold til vold på en ny måde og at rykke ham ind i nærheden af RAF er kun et nyt forsøg på historisk at diskreditere 68-bevægelsen og specielt vores slægtninge. I årene 1977 og 1978 skildrede Rudi Dutschke på ny udførligt sit forhold til vold og skrev: ”Den individuelle terror er den terror, som senere fører til det individuelle despotiske herredømme, men ikke til socialisme.” Han klarlægger: ”Individuel terror …er massefjendtlig og antihumanistisk. Ethvert lille borgerinitiativ, enhver politisk-social ungdoms-, kvinde-, arbejdsløsheds-, pensionist- og klassekampsbevægelse er hundrede gange mere værd og kvalitativt anderledes end den mest spektakulære individuelle terroraktion.” (fra Gekrümmt vor dem Herrn, 1978 - red.)
Hvilken betydning har Deres far, Rudi Dutschke, for Dem helt personligt?

”Rudi Dutschke er min far, og derfor er der også noget helt personligt, der forbinder os, selvom jeg aldrig har lært ham at kende. For mig er det ganske sørgeligt, at han døde ganske kort før min fødsel og at jeg aldrig havde mulighed for at lære ham at kende.” 

I sin bog ”Et skønt, barbarisk liv - Rudi Dutschke - en biografi” (1997) skriver Deres mor, Gretchen Dutschke, at Ulrike Meinhof skulle have opfordret Rudi Dutschke til at forlade sin hustru for at leve sammen med hende. Han kunne tage sin søn, Hosea-Che, med, for han ville have det bedre hos Ulrike M./Rudi D. Har De talt med Deres mor om dette emne?

”Nej, jeg har aldrig talt med min mor om det. Jeg tror aldrig, Rudi for alvor har leget med tanken.”

Stikordet ”benådning”. Burde man løslade Christian Klar før tiden? Også selvom han ikke entydigt viser anger?

”Jeg tror, Christian Klar har bødet længe nok for sine forbrydelser. Lovene giver ham en mulighed for en løsladelse før tiden og denne proces bør gå fremad, uanset om han viser anger eller ej.”

I ”Postterrorfilmen” ”Die fetten Jahre sind vorbei” (Hans Weingartner, 2004) spiller terrorismen i Tyskland indirekte en vis rolle. Skurken er den opportunistiske 68er Hardenberg, der ”fik de rigtige idéer på det rigtige tidspunkt”. Hvad synes De om denne film? Hvor finder man efter Deres mening den mest vellykkede fremstilling af den nære tyske fortid?

”Jeg var ikke så begejstret for Die fetten Jahre sind vorbei. Jeg fandt ganske vist idéen om at bryde ind hos rige mennesker for at omarrangere møblerne meget original., men desværre var de følgende scener, bortførelsen til Alperne, ganske enkelt anstrengende. De sagde for lidt. Den kritik, der kommer til udtryk gennem Hardenberg-figuren - hvis forvandling fra husbesætter til husbesidder er helt igennem interessant - slår ikke klart nok igennem i filmen. Hvad angår spillefilm om RAF, er der efter min mening en klar skillelinje mellem studenterbevægelsen fra 1968 og terrorismen i 70erne. Jeg ville ikke blande det hele sammen. Men hvis spørgsmålet er, hvilken film, der har stablet den mest vellykkede fremstilling af RAF på benene, ville jeg vælge Die bleierne Zeit (De tyske søstre, 1981 red.) af Margarethe von Trotta. I denne film bliver Gudrun Ensslins søsters liv fremstillet meget indtrængende. Hvis man netop betragter Gudrun Ensslin-figurens motiver - hun blev jo kendt som den såkaldte engel i den første RAF-generation - er filmen meget interessant.” 

Det skal være Marek Dutschke tilgivet, at han ikke lige kunne huske, at Sascha-figuren i Absolutte Venner (2003), rent faktisk ikke bliver fuldstændigt desillusioneret. Som en anden Rudi Dutschke (!) bevarer han sit idealistiske engagement til det sidste, hvor han dræbes af ’kontraterrorister’, der har dunkle forbindelser til de øverste cirkler i den hemmelige afdeling af de ’villiges koalition’. Det er i øvrigt tankevækkende, at Le Carrée, som engang blev anset for at være en uforbederlig koldkriger, er gået hen og blevet et slags ikon for venstrefløjen. For det er jo ikke John Le Carrée, der har ændret sig. Han er ikke nogen Ralf Pittelkow med omvendt fortegn. John Le Carrée fortæller i grunden den samme historie, som han har fortalt lige siden Spionen, der kom ind fra kulden; historien om individualisten, der forsøger - på fredelig vis - at yde sit bidrag til en mere retfærdig verden. Selvom helten i reglen går afmægtigt til grunde, har han altid forfatterens udelte sympati. 

For når der igen og igen er mennesker, der er parat til at skyde, er det måske fordi, der er for få, der blander sig.
